Fiaskoen i kvartfinalerne i ishockey koster nu finske Jarmo Tolvanen jobbet i klubben.

AaB Ishockey har ikke overraskende valgt ikke at forlænge Tolvanens kontrakt, som udløber til sommer. Jarmo Tolvanen fik således kun én sæson som cheftræner i AaB Ishockey. - Når vi ikke har præsteret som forventet, så er man nødt til at stoppe op og starte på en frisk. Jarmo har ikke formået at få truppen til at fungere som en helhed og et hold, siger AaB Ishockeys sportsdirektør Ole Nielsen til TV2/NORD. Jarmo Tolvanen og AaB havde stor succes i Continental Cup, hvor holdet opnåede det bedste danske resultat nogensinde i turneringen, men i den hjemlige liga har tingene ikke fungeret for en af landets dyreste trupper. Tolvanen exit fra AaB var ventet. I fredagens afgørende kamp mod Odense var AaBs sportsdirektør Ole Nielsen således med i boksen for at få tingene til at fungere. - Jeg ved ikke om Jarmo ikke havde spillernes opbakning, men et par af spillerne havde bedt mig op det, så derfor var jeg med, så jeg kunne være med til at ændre tingene, forklarer Ole Nielsen. AaB Ishockey jagter nu en ny træner. Også på spillerfronten er der udskiftninger på vej. Spillertruppen skal evalueres i den kommende tid. - Det ligger vel i kortene, at vi tager afsked med nogle af dem, siger Ole Nielsen.